Johannes Nevala

Johannes Nevala (født i 1966 i Finland) er en finsk kunstner som er særlig kjent for sine malerier av fugler.

Nevala maler fugler i olje, akryl, akvarell og ulike grafiske teknikker, spesielt ved sjøkysten. Hans kunst er inspirert av det nordiske lyset og kunstnere som von Wright, Bruno Liljefors, Gunnar Brusewitz og Lars Jonsson, som spesialiserte seg på natur og fugler.

Han har bodd på Gotland i Sverige siden 1992.

Utstillinger 
Nevala debuterte i 1993 med en akvarellutstilling på Gotland. I 1998 viste Nevala en utstilling med tittelen Fugler i lys på et galleri i Visby. Utstillingen inneholdt både akvareller og oljemalerier. 

Senere har han også deltatt på flere internasjonale utstillinger. I 2003 ble han den første finske kunstneren som deltok på den juryerte utstillingen Birds In Art, som avholdes årlig på Leigh Yawkey Woodson Art Museum i USA. Året etter deltok han i den amerikanske kunstinstitusjonen Clarke Galleries' utstilling IV Centuries Of Birds, som ble vist blant annet i New York City, Stowe og Palm Beach. Senere deltok han på utstillinger i Mall Galleries i London og i Kunsthuis van het Oosten, Nederland. I 2011 hadde han en stor utstilling i Tobakksmagasinet ved Jakobstads museum i Finland. I Finland stilte han deretter ut ved Luontotalo Arkki, Satakunnan Museum; Galleri Karaija, Inkoo  og Gumbostrand i Sibbo. I 2021 deltok han for tiende gang på Woodson Art Museums Birds In Art, med maleriet «Persona». Dette verket ble deretter vist på fire andre kunstinstitusjoner i USA; på Newington-Cropsey Foundation i New York i 2022, på Arizona-Sonora Desert Museum i Tucson, Arizona i 2022, på Bozeman Art Museum i Montana i 2022, og ved Rockport Art Association i Texas i 2023.

Referanser 

Finske billedkunstnere